**Ενδεικτικά θέματα Νεοελληνικής Γλώσσας για τη δοκιμασία εισαγωγής**

**στα Πρότυπα Γυμνάσια**

**«Γίνετε σαν τα παιδιά»**

**ΚΕΙΜΕΝΟ**

Ένας θίασος είχε έρθει στη Μανωλίτσα, για να δώσει παράσταση δωρεάν. Όλοι οι μεγάλοι έδειξαν ενδιαφέρον κι άρχισαν να σχηματίζουν μια μεγάλη ουρά με φασαρία και σπρωξίματα. Γυναίκες και άντρες με τα μικρά τους περιμένουν ανυπόμονα μπροστά στην πόρτα. Τα παιδιά μαζεύτηκαν εκεί μαζί με τους γονείς τους.

-Τράβα στη σειρά σου! έλεγε ο ένας.

-Εγώ είμαι πριν από σένα! έλεγε ο άλλος.

-Ουρανία, μη σου φύγει το παιδί.

-Μη σπρώχνεις.

-Αχ, αχ, το πόδι μου! Ε, κύριος, πάτα και λίγο κάτω!

Δυο ψηλοί και γεροδεμένοι πατεράδες βρέθηκαν πλάι πλάι. Ήταν όμως δυο παράξενα συμπλέγματα: ο καθένας κρατούσε καβάλα στους ώμους του τον μικρό του γιο, που δε θα ’ταν παραπάνω από τριών χρονών.

Για να λέμε την αλήθεια, οι δυο μικροί στην αρχή καλοπερνούσαν εκεί πάνω. Ήταν αρκετά αναπαυτικά, όπως απάνω σ’ άλογα. Καθώς μάλιστα ήταν γείτονες κοντά κοντά, είχανε πιάσει και κουβέντα, ενώ οι άλλοι από κάτω ξεροστάλιαζαν στα πόδια τους.

Σιγά σιγά η φασαρία και τα σπρωξίματα δυνάμωναν. Δεν καταλάβαιναν βέβαια τι γίνεται, αλλά λίγο τους ένοιαζε. Έτσι άρχισαν και το παιχνίδι. Ο ένας κρατούσε ένα καράβι με πανιά, ο άλλος ένα αυτοκινητάκι φορτηγό.

-Μου το ’φερε ο Άγιος Βασίλης, έλεγε ο ένας.

-Κι εμένα, απαντούσε ο άλλος.

-Μη σπρώχνεις, κύριε! φώναζε την ίδια στιγμή ο ένας πατέρας.

-Εγώ σπρώχνω ή εσύ; απαντούσε ο άλλος.

-Έχω κι εγώ ένα καραβάκι, έλεγε ο ένας γιος.

-Να το φέρεις να το βάλουμε στη θάλασσα, απαντούσε ο άλλος γιος.

Κι από κάτω σκαμπανεβάσματα και βρισιές.

Ήταν κάτι πολύ παράξενο: δυο και δυο ίσον τέσσερις, δυο να μαλώνουν, δυο να παίζουν.

-Κατεβάστε τα παιδιά, καλέ! ακούστηκε μια φωνή.

Μερικά χέρια υψώθηκαν και τα κατέβασαν. Τα τράβηξαν παράμερα σ’ ένα ήσυχο μέρος, ενώ την ίδια στιγμή φούντωσε ο καβγάς. Ο κόσμος έτρεχε πέρα δώθε. Η πλατεία αναστατώθηκε.

Κι όταν τελοσπάντων ο καυγάς πήρε τέλος, όλοι θυμήθηκαν τα παιδιά. Πού είναι αυτοί οι δύο;

Τα βρήκαν καθισμένα χάμω, να ταξιδεύουν το φορτηγό και το καραβάκι τους.

Οι δύο πατεράδες, ιδρωμένοι, στάθηκαν μπροστά στα παιδιά κατάπληχτοι. Ύστερα χαμήλωσαν το κεφάλι τους. Ξαφνικά κατάλαβαν. Ξαφνικά ντράπηκαν. Ξαφνικά όλη η πλατεία σώπασε ντροπιασμένη.

Τότε η φωνή του κ. Γουργούρη ακούστηκε:

-Αν δε γίνετε σαν τα παιδιά, μην περιμένετε προκοπή, πολεμόχαροι άνθρωποι…

Παντελή Καλιότσου, Τα ξύλινα σπαθιά

**ΕΡΩΤΗΣΕΙΣ**

**Υπογραμμίζω τη σωστή απάντηση που είναι μία κάθε φορά:**

**1.**  **Ένας θίασος είχε πάει στη Μανωλίτσα, για να δώσει παράσταση. Σε ποιο μέρος του χωριού θα δινόταν η παράσταση;**

* Α.στο σπίτι της Ουρανίας
* Β. μπροστά από μια πόρτα
* Γ. στο σπίτι του κυρίου Γουργούρη
* **Δ. στην πλατεία του χωριού**

2. «Ήταν όμως δυο παράξενα συμπλέγματα». Ο συγγραφέας χαρακτηρίζει έτσι…

* Α. την Ουρανία.
* Β. τους δυο πατεράδες.
* Γ. τα δυο παιδιά.
* **Δ. τους δυο πατεράδες και τα δυο παιδιά που βρίσκονταν στους ώμους τους**.

3. Ποια ηλικία είχαν τα δύο μικρά παιδιά που αναφέρονται στο κείμενο;

* Α. πάνω από τριών χρονών
* **Β. από τριών χρονών και κάτω**
* Γ. τεσσάρων χρονών
* Δ. δεν αναφέρεται η ηλικία του

4. Τι παιχνίδια κρατούσαν τα δύο παιδιά;

* Α. Το κάθε παιδί κρατούσε από ένα καράβι με πανιά.
* Β. Το κάθε παιδί κρατούσε από ένα αυτοκινητάκι φορτηγό.
* Γ. **Το ένα παιδί κρατούσε ένα καράβι με πανιά και το άλλο ένα αυτοκινητάκι φορτηγό**.
* Δ. Τα παιδιά δεν κρατούσαν παιχνίδια.

5. Οι δυο πατεράδες κατέβασαν τα παιδιά από τους ώμους τους…

* Α. για να μπορούν να καβγαδίζουν ανενόχλητοι.
* **Β. για να μη χτυπήσουν τα δύο παιδιά την ώρα που αυτοί θα τσακώνονταν**.
* Γ. για να τα αφήσουν να παίξουν ανενόχλητα σ’ ένα ήσυχο μέρος.
* Δ. γιατί κουράστηκαν.

6. Ποια πρόταση είναι λανθασμένη;

Οι μεγάλοι…

* Α. έσπρωχναν και πατούσαν ο ένας τον άλλο.
* Β. έκαναν πολλή φασαρία.
* **Γ. περίμεναν με υπομονή να αρχίσει η παράσταση.**
* Δ. τσακώνονταν μεταξύ τους.

7. Ποιο είναι το κύριο μήνυμα που θέλει να μας μεταδώσει ο συγγραφέας;

* Α. Να περιμένουμε υπομονετικά στη σειρά μας
* Β. Να λέμε την αλήθεια
* **Γ. Να επιδιώκουμε την ειρηνική συνύπαρξη**
* Δ. Όλα τα παραπάνω

8. Σε ποιο είδος κειμένου ανήκει το απόσπασμα;

* Α. Άρθρο
* Β. Επιστολή
* **Γ. Μυθιστόρημα**
* Δ. Ημερολόγιο

9. **πολεμόχαροι** άνθρωποι: σημειώστε τη λέξη που έχει την ίδια σημασία:

* Α. Πολεμοκάπηλοι
* Β. Πολεμικοί
* **Γ. Φιλοπόλεμοι**
* Δ. Πολεμιστές

10. **ανυπόμονα**: σημειώστε τη λέξη που έχει την αντίθετη σημασία:

* Α. Ανυπάκουα
* **Β. Υπομονετικά**
* Γ. Ανήσυχα
* Δ. υπάκουα